Flere bilulykker i Trøndelag
To personbiler var involvert i ulykken, som skjedde litt før klokken 16. En drøy time senere opplyste politiet i Trøndelag at én person omkom i kollisjonen. – En bil i retning Trondheim fikk skrens, kom over i motsatt kjøreretning og frontkolliderte med en annen personbil, opplyser Ann Kristin Øye, operasjonsleder i Sør-Trøndelag politidistrikt, til VG. To personer som var i det ene kjøretøyet, ble sendt til St. Olavs hospital med lettere skader etter kollisjonen. Det kraftige snøværet har vært medvirkende til flere ulykker i Midt-Norge søndag. To kjøretøy har også vært involvert i en trafikkulykke på E6 nord for Stjørdal søndag kveld, melder NRK Trøndelag. Politiet fikk melding om ulykken klokken 17:38. En bil skal ha kommet over i motgående kjørefelt på strekningen ved Langstein i Stjørdal kommune, og kollidert med en annen bil front mot front. Alle tre personene er sendt til sykehuset i Levanger for sjekk. Politiet melder på Twitter at skadeomfanget etter ulykken er ukjent, men at det er store materielle skader etter ulykken. Operasjonsleder Ulf Bertil Wiseth ved Operasjonssentralen Nord maner til varsomhet: – Det er vanskelige kjøreforhold flere steder. Det er kommet mye fuktig nynsø, som blir veldig glatt etter at den blir nedkjørt. Kjør etter forholdene og ta det med ro, sier han til VG. NB!: Det lå en stund ute et hovedbilde i artikkelen, som ikke var av den aktuelle kollisjonen på E39. VG beklager feilen. (VG/NTB)
En person omkom i en frontkollisjon på E39 i Buvika i Skaun i Sør-Trøndelag søndag ettermiddag. Nysnø skaper krevende veiforhold i Midt-Norge, melder politiet.